T. Galbavý, poslanec: (2002-04-05):
Ďalej sme navrhovali, aby ústava zakazovala 12 mesiacov pred voľbami meniť zákony, ktoré upravujú volebné pravidlá. Ustanoviť termín 12 alebo 6 mesiacov pre moratórium na skrátenie volebného obdobia. Ďalej zjednotenie termínov volieb do orgánov územnej samosprávy. A mojím takým osobným návrhom bol aj, v poslednom rade, som chcel upraviť subjekt, ktorý bude mať právo vyhlasovať voľby do Národnej rady. Hádam sa pán predseda Národnej rady neurazí, nie je tu, ale tak, že by to nemal byť predseda Národnej rady, alebo bol by tento akt v právomoci prezidenta Slovenskej republiky po konzultácii s predsedom Národnej rady. Pretože si myslím, že nie je správne, ak subjekt vyhlasuje voľby do Národnej rady, ktorý je priamo zainteresovaný na ich výsledku. Toto sú také maximalistické postrehy, ktoré by som si ja vedel v ústave v budúcnosti predstaviť a to ma aj motivovalo, prečo som sa rozhodol takýto návrh s kolegom Petrom Tatárom podať. Ďakujem za porozumenie. I. Presperín, podpredseda NR SR: Pán poslanec Slaný. J. Slaný, poslanec: Áno, ďakujem za slovo. Chcel by som reagovať najmä na pána kolegu Kužmu a Tatára, no nie Tatára, pardon, Šebeja. Pán kolega Kužma, no, Národný front, Národný front, poviem, sám dobre kolega Kužma vie, že na mňa sa obracajú aj členovia Demokratickej strany, aj členovia KDH, aj členovia SDKÚ s tými istými otázkami a tými istými problémami, to znamená, že oni majú rovnaké pravicové názory, napríklad na to poľnohospodárstvo, ktoré by v tom Národnom fronte malo byť. Čiže ide o to, že tu sú strany, ktorých členovia majú tie isté názory a tie isté požiadavky na riešenie tých istých problémov a ja som presvedčený, že do budúcna by sme mali dospieť k tomu, aj pomocou volebného systému, aby sa títo ľudia, ktorí majú rovnaké názory na riešenie rovnakých problémov, stretli v budúcnosti aj pomocou systému v jednej silnej strane. A čo ma k tomu vedie, vedie ma to, že ak chcem robiť buď tú pravicovú alebo ľavicovú politiku, mala by to presadzovať zvrchovaná strana. Strana, ktorá je schopná robiť suverénnu pravicovú politiku a tá, podľa môjho názoru, sa nedá robiť ak tá strana nemá aspoň tých 20 %. Či chceme či nie, mali by sme o tom aspoň diskutovať a podľa môjho názoru po čase dospejeme k tomu, že ten kombinovaný volebný systém bude pre Slovensko optimálny. Ďakujem. I. Presperín, podpredseda NR SR: Ďakujem. Vyhlasujem rozpravu za skončenú o tomto bode. Pán poslanec Tatár bude reagovať. P. Tatár, poslanec: Dámy a páni, dovoľte mi krátko vyjadriť sa k tejto rozprave. Pri navrhovaní zákona som uviedol vecné argumenty, nie politické argumenty. V diskusii, ktorá tu odznela, sa uvažovalo o iných ako pomerných volebných systémoch, však k tomu smeruje naozaj aj náš návrh. Náš návrh smeruje k tomu, aby sme to, čo teraz funguje, stabilizovali. Upozorňujem vás, poslancov, všetkých, upozorňujem aj celú verejnosť, upozorňujem, že tento návrh zákona je kľúčovým návrhom zákona na sklonku tohto volebného obdobia. Upozorňujem na to. Upozorňujem na to preto, že k tomu dospel politický vývoj za posledné štyri roky. Upozorňujem na to preto, lebo v prípade, že v ústave nebude, že voľby sa konajú na pomernom princípe, tak po parlamentných voľbách tu budeme mať väčšinový volebný systém, tak ako to predpokladaná budúca majorita v Národnej rade, teda HZDS so Smerom už sľúbili. Čiže rozprávať o kombinovanom, teoreticky, je len rozprávanie. My budeme mať, ak neurobíme teraz ústavný pomerný, tak budeme mať obyčajným zákonom väčšinový. Preto je taký kľúčový tento návrh zákona, preto je taký dôležitý! Upozorňujem ešte na jednu inú vec. My tu 13 rokov zažívame, spoluzúčastňujeme sa, realizujeme, zápasíme v jednom experimente s demokraciou. Ak tu bolo povedané v rozprave, že bolo by možno fajn alebo že rovno bolo by fajn, keby sme mali veľké a silné strany. Jedna by bola povedzme pravicová, druhá by bola ľavicová, dávajte si však pozor, čo to znamená v praxi. Toto je čistá teória! V praxi to znamená, že my tu nemáme len pravicové a ľavicové strany, v praxi máme strany demokratické a nedemokratické, rôzneho stupňa. Je to totálne premiešané. Tí, ktorí chcú, a presadia, v prípade, že my teraz nezakotvíme pomerný volebný systém, a tí, ktorí chcú a presadia väčšinový volebný systém, majú prevažne nedemokratické prvky rôzneho zafarbenia. Na to upozorňujem. Toto, čo teraz hovorím, nie je vecná, ale politická argumentácia a upozorňujem na to ako proroctvo, pretože v prípade, že neurobíme pomerný volebný systém ako istú stabilitu do budúcnosti, tak o rok, keď sa ma spýtate, jednoducho budeme hovoriť to, čo som hovoril na začiatku, že či sa pohnú reformy, či tu budeme mať korupciu, či tu budeme mať pasívne alebo aktívne zodpovedné občianstvo, či budú mať všetci rovnaké alebo nerovnaké šance. Upozorňujem, že nebudú mať! (Hlasy v rokovacej sále. ) Až také je to jednoduché, ide o buď - alebo, o alebo, ide o stabilizáciu demokratické systému, tak ako sa trápime doteraz alebo o to, čo nás čaká po voľbách, že sa zvrhne na istý segment prevahy nedemokratických politických strán. Upozorňujem na to aj poslancov, aj verejnosť a prosím o podporu tomuto návrhu zákona. Ďakujem. I. Presperín, podpredseda NR SR: Ďakujem. Pán spravodajca? Nie. Ďakujem. Vyhlasujem... už sme vyhlásili. Takže ideme hlasovať. Páni poslanci, vrátime sa k hlasovaniu o prerokovaných zákonov. Prosím, pôjdeme podľa poradia, tak ako sme ich prerokovali, od bodu 50. Žiadam vás, páni poslanci, aby ste prišli do rokovacej sály na hlasovanie o jednotlivých zákonov, ktoré Národná rada prerokovala na dopoludňajšom zasadnutí. Najskôr budeme hlasovať o tlači 1357, teda o návrhu poslancov Národnej rady Slovenskej republiky Jozefa Kužmu a Alexandra Slafkovského na vydanie zákona, ktorým sa mení zákon č. 366/1999 Z. z. o daniach z príjmov v znení neskorších predpisov , tlač 1357, kde bol spoločným spravodajcom pán poslanec Martin Kujan. Prosím o pokoj v poslaneckej snemovni. Nech sa páči, pán poslanec, uvádzaj hlasovanie. M. Kujan, poslanec: Ďakujem, pán predsedajúci. Odporúčam, aby sa Národná rada v zmysle § 73 ods. 3 zákona o rokovacom poriadku uzniesla, že tento zákon prerokujeme v druhom čítaní. Prosím, dajte hlasovať. I. Presperín, podpredseda NR SR: Hlasujeme, páni poslanci, o návrhu, ktorý predložil pán spoločný spravodajca, ku tlači 1357! Pán poslanec, nerozumeli poslanci, čo si navrhoval, buďte taký dobrý, ešte raz zopakujte. M. Kujan, poslanec: Navrhujem, aby sme posunuli zákon do druhého čítania. I. Presperín, podpredseda NR SR: Prosím, hlasujte. Hlasujte! (Hlasovanie.) 91 poslancov prítomných, 52 za, proti 19, 13 sa zdržalo, nehlasovalo 7. Konštatujem, že návrh bol schválený. Prosím, ďalej. M. Kujan, poslanec: V druhom hlasovaní súčasne odporúčam v zmysle § 74 ods. 1 zákona Národnej rady o rokovacom poriadku a v súlade s rozhodnutím predsedu Národnej rady z 31. januára 2002 prideliť v druhom čítaní na prerokovanie tento návrh okrem výboru pre financie, rozpočet a menu aj Ústavnoprávnemu výboru Národnej rady Slovenskej republiky. Za gestorský výbor navrhujem výbor pre financie, rozpočet a menu. Zároveň odporúčam, aby ho uvedený výbor prerokoval do 7. mája 2002 a gestorský výbor do 10. mája 2002. Prosím, dajte hlasovať. I. Presperín, podpredseda NR SR: Hlasujeme o tomto návrhu, o pridelení jednotlivým výborom, ako aj o určení termínu prerokovania, aj gestorského výboru. Hlasujte, prosím. (Hlasovanie.) Prítomných poslancov v rokovacej sále je 99, za 94, proti 1, zdržali sa 3, nehlasoval 1. Konštatujem, že Národná rada pridelila návrh zákona výborom, určila gestorský výbor a príslušné lehoty výborom na jeho prerokovanie v druhom čítaní. Nasleduje hlasovanie v prvom čítaní o návrhu poslanca Národnej rady Slovenskej republiky Tomáša Galbavého na vydanie zákona, ktorým sa mení a dopĺňa zákon Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov ako tlač 1363. Prosím pána spravodajcu Petra Kresáka, aby uviedol obe hlasovania.